เล่าฝั่น แซ่ย่าง

**เล่าฝั่น แซ่ย่าง** หรือ **ฝั่น ซู เสียง** () ( พ.ศ. 2481 – 3 พฤศจิกายน พ.ศ. 2520) มีชื่อจริงว่า**ชื่อเชี้ยง แซ่พ่าน** เป็นเจ้าพ่อค้ายาเสพติดชาวฮ่อ ที่ติด 1 ใน 12 รายชื่อพ่อค้ายาเสพติดระดับโลกที่เลสเตอร์ วูล์ฟ สมาชิกสภาผู้แทนราษฎรสหรัฐอเมริกาเปิดเผยชื่อในการประชุมรัฐสภาสหรัฐ และเป็นสมาชิกระดับสูงในเครือข่ายค้ายาเสพติดในพื้นที่สามเหลี่ยมทองคำที่ส่งเฮโรอีนกระจายไปยังทวีปยุโรป และสหรัฐอเมริกา

เจ้าหน้าที่ตำรวจพยายามจับกุมเล่าฝั่นหลายครั้งแต่ก็ไม่สามารถจับกุมได้ จนกระทั่งในวันที่ 14 กรกฎาคม พ.ศ. 2520 เจ้าหน้าที่ตำรวจสามารถบุกจู่โจมจับกุมเล่าฝั่นพร้อมกับเฮโรอีนจำนวน 3,700 กรัม ที่เซ็นทรัลชิดลม และในวันรุ่งขึ้นตำรวจได้ตรวจค้นโกดังเก็บเฮโรอีนของเล่าฝั่นในซอยสุขสันต์ 2 พร้อมกับจับกุมใส รีซอ คนเฝ้าบ้าน จากการตรวจค้นพบเฮโรอีนน้ำหนัก 118 กิโลกรัม, มอร์ฟีน 23 กิโลกรัม และฝิ่น 14 กิโลกรัม

ต่อมาในวันที่ 2 พฤศจิกายน พ.ศ. 2520 พลเรือเอก สงัด ชลออยู่ ได้ใช้อำนาจมาตรา 21 ออกคำสั่งให้ประหารชีวิตเล่าฝั่น, แว่นโค แซ่แว่น หรือเล่าซู และชาญ ศรีผดุงกุล หรือเล่าซาน โดยเล่าฝั่นกับชาญถูกประหารชีวิตที่เรือนจำกลางบางขวางในวันรุ่งขึ้น และนับเป็นสองคนสุดท้ายที่ถูกประหารชีวิตตามอำนาจมาตรา 21

## ประวัติ
ชื่อเชี้ยง แซ่พ่าน หรือ เล่าฝั่น แซ่ย่าง หรือฝั่น ซู เสียง เกิดที่ตำบลแม่สาย อำเภอเชียงแสน(ปัจจุบันคืออำเภอแม่สาย) จังหวัดเชียงราย เมื่อประมาณ พ.ศ. 2481 เป็นบุตรชายของเป่าเกวียน แซ่ฝั่น และซือ แซ่เบ๊ และเขาอ้างว่าเป็นหลานชายของนายพล ต้วน ซี เหวิน หรือ เล่าต่วน ทหารจีนฮ่อกองพล 93

เล่าฝั่นนับถือศาสนาอิสลาม ต่อมาเขาเช่าบ้านเลขที่ 7 ซอยประชานิมิตร ถนนประดิพัทธ์ เขตพญาไท เพื่ออยู่กับวนิดา พันธุ์เกศมงคล ภรรยา และมีบุตรชายจำนวน 1 คนกับเธอเมื่อประมาณ พ.ศ. 2519

เล่าฝั่นค้าขายหยกเพื่อบังหน้าการค้ายาเสพติด โดยเขาร่วมกันค้ายาเสพติดกับเจ้าพ่อค้ายาเสพติดชาวจีนฮ่ออีกหลายคนดำเนินเครือข่ายค้ายาเสพติดที่ส่งออกยาเสพติดจากสามเหลี่ยมทองคำไปยังสหรัฐอเมริกา และทวีปยุโรป เขาเป็นส่วนหนึ่งของแก๊งค้ายาเสพติดที่นำโดยจาง ไค เช็ค โดยจางทำธุรกิจหลายอย่างได้แก่โรงแรมบรอดเวย์ที่ไชนาทาวน์ในกรุงเทพมหานคร ,บริษัทขายใบชา และบริษัทรถบรรทุก ในกรุงเทพมหานคร เพื่อบังหน้าการค้ายาเสพติด เล่าฝั่นมีคู่หูค้ายาเสพติดคือชาญ ศรีผดุงกรุง ซึ่งเป็นพ่อค้าเฮโรอีนรายใหญ่

จาง ฉีฝูซึ่งเป็นผู้ผลิตเฮโรอีนรายใหญ่ในพื้นที่สามเหลี่ยมทองคำไว้วางใจเล่าฝั่นเนื่องจากเล่าฝั่นเป็นหลานของเล่าต่วน จางจึงส่งเฮโรอีนจำนวนมากให้เล่าฝั่นนำไปขายแล้วส่งเงินกลับให้จางที่อำเภอแม่สาย การขายเฮโรอีนทำให้เล่าฝั่นร่ำรวยอย่างรวดเร็ว นอกจากนี้เล่าฝั่นยังเป็นคนควบคุมโกดังเก็บเฮโรอีนที่จะส่งขายไปทั่วประเทศไทย และหากผู้ซื้อยาเสพติดอยู่ต่างจังหวัดจะต้องซื้อยาเสพติดผ่านเล่าฝั่นทุกครั้ง โดยการซื้อยาเสพติด เล่าฝั่นจะเก็บเงินจากผู้ซื้อก่อน แล้วส่งของให้ในภายหลัง ถ้าตำรวจสามารถจับคนส่งของพร้อมยาเสพติด เล่าฝั่นจะส่งเงินคืนให้ผู้ซื้อทันที นอกจากนี้เล่าฝั่นสนิทกับเอี้ยวตุง แซ่ม้าเป็นอย่างดีทำให้เขาสามารถติดต่อผู้ซื้อเฮโรอีนทั่วประเทศได้ และเขายังรู้จักกับปรีชา หรือซิงซา แซ่ฉิ่น อีกด้วย

เล่าฝั่นมีความคิดที่จะเลิกค้ายาเสพติด แต่ก็เลิกไม่ได้เนื่องจากการค้าเฮโรอีนเหมือนกับการขึ้นไปบนหลังเสือ หากเลิกค้าเมื่อไรก็จะถูกพวกเดียวกันฆ่าปิดปากเพราะเขารู้เรื่องทั้งหมดในขบวนการค้ายาเสพติดของจาง ฉีฝู

เจ้าหน้าที่ตำรวจไทย และตำรวจสากลติดตามตัวเล่าฝั่นมาตลอด และพยายามจับกุมตัวเล่าฝั่นหลายครั้ง แต่ก็ไม่มีโอกาสจับกุมได้ โดยเมื่อตำรวจติดตามตัวเล่าฝั่นอย่างกระชั้นชิดมาก ๆ เล่าฝั่นจะหลบหนีไปที่ไต้หวัน แล้วรอจนเรื่องเงียบ เมื่อเรื่องเงียบเขาจะลักลอบกลับเข้ามาในประเทศไทย

วันที่ 31 พฤษภาคม พ.ศ. 2520 เจ้าหน้าที่ตำรวจชนะสงครามได้จับกุมสุนีย์ ส่งเจริญ ชู้ของชุมพล มณีเนตร,พิบูลย์ ตันตริโชติวัฒน์ และสมศักดิ์ อุดมชัยทรัพย์ที่โรงแรม 48 แขวงบางขุนพรหม พร้อมกับเฮโรอีนน้ำหนัก 4 กิโลกรัม ทั้งสามให้การว่าเล่าฝั่นเป็นตัวการส่งมอบเฮโรอีนให้ แต่ในขณะนั้นเจ้าหน้าที่ตำรวจยังไม่มีหลักฐานที่จะจับกุมเล่าฝั่นได้ โดยตำรวจเชื่อว่าเล่าฝั่นต้องมีส่วนร่วมกับการส่งออกเฮโรอีนออกนอกประเทศไทย และตำรวจสงสัยว่าชุมพล มณีเนตร ซึ่งถูกจับกุม และถูกคุมขังที่บริติชฮ่องกงในข้อหาค้ายาเสพติดเมื่อปลายพ.ศ. 2519 อาจร่วมกับเล่าฝั่นส่งออกเฮโรอีนออกนอกประเทศ

## การจับกุมที่เซ็นทรัลชิดลม
วันที่ 14 กรกฎาคม พ.ศ. 2520 เจ้าหน้าที่ตำรวจหน่วยปราบปรามยาเสพติด และตำรวจสากลได้รับรายงานว่าเล่าฝั่นซึ่งเป็นพ่อค้ายาเสพติดระดับโลกที่เพิ่งเดินทางเข้ามาในกรุงเทพมหานคร จะส่งมอบเฮโรอีนให้กับลูกค้าในตอนบ่ายของวันเดียวกันที่ลานจอดรถของห้างสรรพสินค้าเซ็นทรัลชิดลม พล.ต.ต. เภา สารสิน ,พล.ต.ต ชวลิต ยอดมณี และพ.ต.อ.ม.ล. เติม สนิทวงศ์ นำกำลังเจ้าหน้าที่ตำรวจหน่วยปราบปรามยาเสพติดไปดักจับกุมตั้งแต่เวลา 12.00 น. ต่อมาในเวลาประมาณ 14.00 น. เจ้าหน้าที่ตำรวจพบเล่าฝั่นขับรถเก๋งดัทสัน 1200 สีแดง หมายเลขทะเบียน ก.ท.อ. 1047 เพียงลำพัง โดยขับมาตามถนนเพลินจิต จากฝั่งแยกราชประสงค์ เมื่อเล่าฝั่นพบว่าถูกตำรวจติดตาม เขาจึงขับรถเลี้ยวเข้าไปในลานจอดรถของเซ็นทรัลชิดลม แล้วเปิดประตูลงจากรถวิ่งหนีตำรวจแต่เขาก็ถูกตำรวจจับกุมได้โดยไม่มีการต่อสู้ จากการตรวจค้นตัวไม่พบอาวุธ ส่วนการตรวจค้นที่เก็บของท้ายรถยนต์พบเฮโรอีนบรรจุในถุงพลาสติกจำนวน 10 ถุง น้ำหนักรวม 3,700 กรัม ใส่ไว้ในกล่องกระดาษสีน้ำตาล หลังจากนั้นเจ้าหน้าที่ตำรวจได้ควบคุมตัวเล่าฝั่นมาสอบสวนที่หน่วยปราบปรามยาเสพติด

## การสืบสวน
จากการสอบสวน เล่าฝั่นให้การว่าเขาเดินทางจากไต้หวันมายังกรุงเทพมหานครเมื่อ 2 เดือนก่อน แล้วเช่าแฟลตเมโทร ข้างโรงภาพยนตร์เมโทร ในซอยสมประสงค์ 1 เป็นที่พัก ในบางครั้งเขาไปพักที่บ้านเลขที่ 7 ซอยประชานิมิตร ของปรีชา แช่เฉิ่น เจ้าของร้านพรชัยพัฒนา และเป็นเพื่อนของเล่าฝั่น
เล่าฝั่นให้การว่าเฮโรอีนที่ถูกจับกุมในครั้งนี้ซื้อมาจากพ่อค้ายาเสพติดรายอื่นเพื่อจะนำส่งออกไปต่างประเทศ แต่เล่าฝั่นไม่ยอมบอกสถานที่ซื้อและสถานที่จะนำเฮโรอีนออกนอกประเทศ ส่วนรถยนต์ที่ใช้ส่งเฮโรอีนเป็นของประพันธ์ มานะจีระจรัส

หลังจากนั้นตำรวจได้นำตัวเล่าฝั่นไปค้นห้องพักในแฟลตเมโทร แต่ไม่พบสิ่งผิดกฎหมาย จากนั้นตำรวจนำตัวเล่าฝั่นไปค้นบ้านของปรีชา เนื่องจากตำรวจสงสัยว่าอาจมีเฮโรอีนซุกซ่อนอยู่ในบ้าน โดยปรีชายินยอมให้ตำรวจตรวจค้น จากการตรวจค้นไม่พบสิ่งผิดกฎหมายในบ้าน ปรีชาบอกตำรวจว่าเขารู้จักเล่าฝั่นมาประมาณ 10 ปี โดยเล่าฝั่นมาพักที่บ้านไม่บ่อยนัก และเขาเพิ่งทราบในวันนี้ว่าเล่าฝั่นเป็นพ่อค้ายาเสพติด แต่เจ้าหน้าที่ตำรวจสงสัยว่าปรีชา แซ่เฉิ่น และวันเพ็ญ อยู่เย็น แฟนสาวของปรีชา ซึ่งพักอาศัยในบ้าน อาจมีส่วนรู้เห็นกับการค้าเฮโรอีนเนื่องจากระหว่างที่ตำรวจตรวจค้นทั้งสองทำท่าจะหลบหนี โดยอ้างว่าเป็นแขกที่มาเยี่ยมบ้าน แต่เจ้าหน้าที่ตำรวจทราบว่าปรีชาเช่าบ้านมาเพื่อเป็นที่พัก และอยู่ร่วมกับเล่าฝั่น เจ้าหน้าที่ตำรวจจึงควบคุมปรีชาและวันเพ็ญไปสอบสวนต่อที่กรมตำรวจ

ในขณะที่ พล.ต.ต. เภา สารสิน กำลังสอบสวนเล่าฝั่นซึ่งพูดภาษาไทยได้บ้าง พล.ต.ต.เภาได้ถามเล่าฝั่นว่ารู้จัก ม.21 หรือเปล่า เล่าฝั่นพยักหน้าและตอบว่ารู้ พร้อมกับกล่าวว่า "อั้ว เป็นลูกผู้ชายทำผิดก็ยอมรับผิด เป็นตายก็เท่ากัน อั้วตายเดี๋ยวนี้วันหน้าก็ต้องตาย" แล้วเขาได้ชี้ไปที่พล.ต.ต. เภาแล้วพูดต่อว่า "มันก็ต้องตายเหมือนกันทุกคน"

### การสารภาพ
เจ้าหน้าที่ตำรวจได้สอบปากคำเล่าฝั่นอย่างละเอียด และบอกเล่าฝั่นว่าการปิดบังที่ซุกซ่อนเฮโรอีนจะไม่เกิดประโยชน์อะไรขึ้น เพราะหากเล่าฝั่นต้องโทษประหารชีวิต เฮโรอีนที่เขาซุกซ่อนไว้ก็จะถูกลูกน้องเอาไปเป็นของตัวเอง แล้วนำไปแพร่กระจายและสร้างความเดือดร้อนให้กับเพื่อนมนุษย์ตาดำ ๆ อีกเป็นจำนวนมาก เล่าฝั่นนั่งคิดสักครู่ แล้วเขายอมรับสารภาพถึงสถานที่ซ่อนเฮโรอีนว่าเป็นบ้านเลขที่ 16/68 ซอยสุขสันต์ 2 หมู่บ้านสุขสันต์ แขวงลาดยาว ซึ่งบ้านดังกล่าวเป็นบ้านที่เล่าฝั่นเช่าไว้เพื่อเก็บเฮโรอีนเพื่อเตรียมส่งออกไปนอกประเทศ

เล่าฝั่นให้การว่าว่าเฮโรอีน 80 % ที่จำหน่ายในประเทศไทยผลิตจากโรงงานของจาง ฉีฝู ที่ชายแดนพม่าที่ติดกับอำเภอแม่สาย โดยมีทหารฮ่อ,ทหารพม่า และทหารจีนกองพลที่ 93 คุ้มกันโรงงานอยู่ประมาณ 4,000 คน โดยมีเอี้ยวตุง แซ่ม้า หรือม้า เอี้ยวตุง ซึ่งมีบ้านอยู่ที่ซอยพระโขนง และจาง เฉิน เฉิน หรือจางไคเช็ค ซึ่งมีบ้านอยู่ที่คลองประปา เป็นคนนำเฮโรอีนเข้ามาในกรุงเทพมหานคร แล้วส่งออกไปต่างประเทศ นอกจากนี้เล่าฝั่นยังได้เปิดเผยถึงพ่อค้ายาเสพติดรายใหญ่อีกสามคนคือ ซูหวุ่นหว่า หรือ แว่นโค แซ่แว่น หรือเล่าซู ชาวฮ่อที่มีภูมิลำเนาจากแม่สาย และมีบ้านอยู่ในอำเภอแม่สายและกรุงเทพ แต่เล่าฝั่นไม่ทราบว่าบ้านอยู่ที่ไหน หยังเยียน หรือเล่าหยัง ชาวฮ่อ มีภูมิลำเนาจากจังหวัดเชียงใหม่ มีบ้านอยู่ที่ซอยสวนพลู และกูราโม หรือ เล่าฟู โดยทั้งสามจะส่งเฮโรอีนผ่านภาคใต้ของประเทศไทยไปยังประเทศมาเลเซีย

## การจับกุมผู้ร่วมขบวนการคนอื่น ๆ
thumb|เจ้าหน้าที่ตำรวจตรวจนับเฮโรอีนที่ยึดได้จากโกดังเก็บเฮโรอีนของเล่าฝั่น แซ่ย่าง ในหมู่บ้านสุขสันต์ 2 แขวงลาดยาว โดยไส รีซอ (คนขวาสุดที่ใส่เสื้อแหวะอก) เป็นคนเฝ้าโกดังยาเสพติด
วันที่ 15 กรกฎาคม เวลา 15.30 น. เจ้าหน้าที่ศูนย์ปราบปรามยาเสพติดและเจ้าหน้าที่สำนักงานปราบปรามยาเสพติดนำกำลังไปตรวจค้นบ้านเลขที่ 16/68 และพบใส รีซอ ซึ่งเป็นชาวลีซอจากจังหวัดลำปาง ที่เล่าฝั่นจ้างมาเฝ้าบ้าน เฝ้าบ้านอยู่ที่ชั้นล่าง เจ้าหน้าที่ตำรวจจึงจับกุมใส หลังจากนั้นเจ้าหน้าที่ตำรวจได้เริ่มตรวจค้นบ้านจากโดยเริ่มจากชั้นล่าง และพบเฮโรอีนเบอร์ 3 จำนวน 1 ห่อ ต่อมาตำรวจพบเฮโรอีน เบอร์ 4 ซุกซ่อนอยู่ในตู้เสื้อผ้า และพบมอร์ฟีนแท่ง,เฮโรอีนเบอร์ 3 และฝิ่นสุกซุกซ่อนอยู่ในห้องใต้บันไดชั้นล่าง เมื่อ พล.ต.อ. มนต์ชัย พันธุ์คงชื่น ได้รับรายงานว่าพบเฮโรอีนภายในบ้าน เขาจึงรีบเดินทางทางควบคุมการตรวจสอบด้วยตนเอง

จากการตรวจค้นเจ้าหน้าที่ตำรวจพบเฮโรอีน เบอร์ 4 ตราสิงโตคู่เหยียบโลก จำนวน 61 กล่อง น้ำหนักรวม 23 กิโลกรัม, เฮโรอีนสีน้ำตาลเบอร์ 3 ตรากระต่ายคู่ หรือ ฮีโร่บราวน์ จำนวน 100 ห่อ น้ำหนัก 95 กิโลกรัม,มอร์ฟีนเบอร์ 999 จำนวน 13 แท่งใหญ่ น้ำหนัก 23 กิโลกรัม, ฝิ่นสุกตรากระต่ายคู่ 10 ก้อน หนัก 14 กิโลกรัม โดยยาเสพติดทั้งหมดมีมูลค่ารวม 6,046,000 บาท นอกจากนี้ตำรวจพบกล่องเปล่าสำหรับใส่ถุงบรรจุเฮโรอีนเบอร์ 4 จำนวน 57 กล่อง

ระหว่างการตรวจค้น พล.ต.อ.มนต์ชัย พันธุ์คงชื่น เห็นยาเสพติดภายในบ้านได้อุทานว่า "ทำไมของกลางมันมากมายอย่างนี้"

เจ้าหน้าที่ตำรวจได้นำตัวใสมาสอบสวนที่หน่วยปราบปรามยาเสพติดของกรมตำรวจ ใสให้การกับเจ้าหน้าที่ตำรวจว่า เขารับจ้างเฝ้าบ้านให้เล่าฝั่นเดือนละ 600 บาท และเล่าฝั่นจะมาที่บ้านเดือนละ 3-4 ครั้ง แต่เจ้าหน้าที่ตำรวจเชื่อว่าไสน่าจะมีส่วนเกี่ยวข้องและรู้เรื่องมากกว่านี้ ตำรวจจึงควบคุมตัวไสไว้ที่แผนก 2 กองกับการ 7 กองปราบปรามสามยอดเพื่อสอบสวนเพิ่มเติมต่อไป

thumb|ชาญ ศรีผดุงกุล พ่อค้ายาเสพติดรายใหญ่ซึ่งเป็นคู่หูของเล่าฝั่น
วันที่ 16 กรกฎาคม พ.ศ. 2520 เวลาประมาณ 16.00 น. พ.ต.อ.ม.ล. เติม สนิทวงศ์ นำกำลังเจ้าหน้าที่ตำรวจไปตรวจค้นบ้านเลขที่ 1105/42 ภายในซอยจารุรัตน์ แขวงมักกะสัน เนื่องจากเจ้าหน้าที่ตำรวจทราบว่าชาญ ศรีผดุงกุล หรือเล่าซาน คู่หูของเล่าฝั่น และเป็นพ่อค้ายาเสพติดรายใหญ่ ไปหลบซ่อนตัวภายในบ้าน จากการตรวจค้น ตำรวจพบชาญหลบซ่อนตัวภายในบ้าน เจ้าหน้าที่ตำรวจจึงควบคุมตัวชาญมาสอบสวนที่แผนก 2 กองกำกับการ 7 กองปราบปรามสามยอด ชาญให้การรับสารภาพว่าได้ร่วมกับเล่าฝั่นค้ายาเสพติด ตำรวจจึงควบคุมตัวชาญในข้อหาภัยสังคมร่วมกับเล่าฝั่น,ใส และปรีชา ต่อมาตำรวจได้ฝากขังทั้งสี่ที่เรือนจำพิเศษกรุงเทพมหานคร

ต่อมาในวันที่ 20 สิงหาคม พ.ศ. 2520 ตำรวจสามารถจับกุมแว่นโค แซ่แว่นหรือเล่าซู หลังจากแว่นโคพยายามหนีเจ้าหน้าที่ตำรวจจากบ้านบนถนนสุขุมวิท 71 แล้วมาจนมุมในคูน้ำ ต่อมาในวันที่ 26 สิงหาคม ตำรวจได้ฝากขังแว่นโคที่เรือนจำพิเศษกรุงเทพมหานคร

## การพิจารณาโทษโดยคณะปฎิวัติ และการประหารชีวิต
ตำรวจได้เสนอสำนวนการสอบสวนให้รัฐบาลธานินทร์ กรัยวิเชียร ใช้อำนาจมาตรา 21 ของรัฐธรรมนูญแห่งราชอาณาจักรไทย พุทธศักราช 2519 ลงโทษทั้งห้า แต่ในระหว่างที่ที่ปรึกษาทางกฎหมายของธานินทร์กำลังพิจารณาเรื่อง ได้เกิดรัฐประหาร 20 ตุลาคม พ.ศ. 2520 ทำให้การพิจารณายังติดค้างอยู่ ต่อมาในวันที่ 14 ตุลาคม เรือนจำพิเศษกรุงเทพได้ย้ายแว่นโคไปรักษาที่โรงพยาบาลกลาง แต่แว่นโคสามารถหลบหนีออกจากโรงพยาบาลระหว่างเข้าห้องน้ำในช่วงกลางคืนของวันที่ 22 ตุลาคมแล้วหลบหนีไปยังเชียงใหม่ก่อนจะหลบหนีต่อไปยังรัฐฉาน ประเทศพม่า

วันที่ 28 พฤศจิกายน พลเรือเอก สงัด ชลออยู่ หัวหน้าคณะปฎิวัติ ออกคำสั่งให้ควบคุมตัวเล่าฝัน ชาญ ปรีชา และใส จนกว่าการสอบสวนจะเสร็จเนื่องจากพนักงานสอบสวนต้องสอบสวนพยานหลักฐานในคดีนี้เป็นจำนวนมาก และไม่สามารถสอบสวนเสร็จภายในระยะเวลาที่กำหนดไว้

วันที่ 2 พฤศจิกายน พ.ศ. 2520 พลเรือเอก สงัด ชลออยู่ หัวหน้าคณะปฎิวัติ ออกประกาศตามคำสั่งของหัวหน้าคณะปฎิวัติ ฉบับที่ 13 โดยมีคำสั่งให้ประหารชีวิตเล่าฝั่น แซ่ย่าง, ชาญ ศรีผดุงกุล และแว่นโค แซ่แว่น ส่วนปรีชา แซ่ฉิ่นมีคำสั่งให้จำคุก 20 ปี และใส รีซอมีคำสั่งให้จำคุก 5 ปี เนื่องจากเฮโรอีน มอร์ฟีน และฝิ่น เป็นยาเสพติดใหัโทษร้ายแรง บั่นทอนสุขภาพผู้เสพทั้งทางร่างกายและจิตใจ และเป็นต้นเหตุที่ทำให้ผู้เสพก่ออาชญากรรม อันเป็นการบ่อนทำลายความสงบของประชาชน ซึ่งทางราชการเคยใช้มาตรการลงโทษผู้ค้ายาเสพติดอย่างรุนแรงจนถึงประหารชีวิตมาแล้ว แต่ทั้งห้าไม่เกรงกลัวต่ออาญาแผ่นดินยังกระทำผิดที่เป็นภัยร้ายแรงต่อประชาชนจึงสมควรลงโทษสถานหนัก เพื่อไม่ให้เป็นเยี่ยงอย่างต่อไป

สำหรับแว่นโคที่หลบหนีไปและยังไม่สามารถจับกุมตัวได้ ให้เจ้าหน้าที่เร่งจับกุมตัวเพื่อมาเพื่อประหารชีวิตตามคำสั่งโดยเร็วที่สุด

วันที่ 3 พฤศจิกายน พ.ศ. 2520 เวลา 04.30 เจ้าหน้าที่ตำรวจกองปราบปราม และเจ้าหน้าที่ราชฑัณฑ์ได้เบิกตัวเล่าฝั่น และชาญออกจากห้องขังในเรือนจำพิเศษกรุงเทพมหานคร โดยเล่าฝั่นเดินออกมาเป็นคนแรกโดยมีท่าทีเป็นปกติ และไม่สะทกสะท้าน ส่วนชาญเดินตามหลังเล่าฝั่นมา หลังจากบันทึกการเบิกตัวผู้ต้องหา เจ้าหน้าที่นำตัวทั้งสองไปขึ้นรถของเรือนจำเพื่อเดินทางไปเรือนจำกลางบางขวาง

เมื่อถึงเรือนจำกลางบางขวาง เจ้าหน้าที่นำตัวทั้งสองไปพิมพ์ลายนิ้วมือและตรวจสอบประวัติบุคคล หลังจากนั้นเจ้าหน้าที่ได้อ่านคำสั่งของหัวหน้าคณะปฎิวัติให้ทั้งสองฟัง ขณะฟังเล่าฝั่นมีสีหน้าเปลี่ยนไปเล็กน้อย แต่ก็สามารถควบคุมความรู้สึกของตนเองได้ หลังจากอ่านคำสั่งเสร็จ เล่าฝั่นบอกเจ้าหน้าที่พี่เลี้ยงว่าไม่นึกว่าจะรวดเร็วอย่างนี้ หลังจากนั้นเจ้าหน้าที่นำตัวทั้งสองไปฟังเทศน์กับพระมหาเจียม แต่เล่าฝั่นปฎิเสธเพราะขัดกับหลักศาสนาอิสลาม หลังจากการเทศน์จบ เจ้าหน้าที่ให้ทั้งสองเขียนจดหมาย และทำพินัยกรรม เล่าฝั่นเขียนจดหมายเป็นภาษาจีนถึงภรรยามีความยาวครึ่งหน้ากระดาษจำนวน 1 ฉบับ หลังจากนั้นเจ้าหน้าที่ยกอาหารมื้อสุดท้ายมาให้ทั้งสองรับประทาน แต่ทั้งสองไม่รับรับประทาน

ในเวลา 05.30 น. เจ้าหน้าที่เรือนจำใช้ผ้าขาวผูกตาเล่าฝั่นแล้วนำตัวไปประหารชีวิตก่อนเป็นคนแรก ระหว่างเดินไปยังสถานที่หมดทุกข์ เล่าฝั่นกล่าวว่า "เขาหาว่าอั้วเป็นราชาเฮโรอีน ไม่จริง อั้วไม่ได้เป็น" ต่อมาในเวลา 05.46 น. ประถม เครือเพ่ง เพชฌฆาตประหารชีวิตเล่าฝั่นโดยใช้กระสุนจำนวน 11 นัด เล่าฝั่นเสียชีวิตจากการยิงชุดเดียวทำให้ไม่ต้องยิงซ้ำ ต่อมาเจ้าหน้าที่นำตัวชาญเข้าสู่สถานที่หมดทุกข์เป็นคนที่สอง ประถมประหารชีวิตชาญเมื่อเวลา 05.59 น. โดยใช้กระสุนรวม 8 นัด

ในเวลา 09.45 น. ณรงค์ ตรีสุวรรณ และคุ้ม ศรีศรี ได้ควบคุมผู้ต้องหาที่จ่ายออกทำงานนอกเรือนจำนำศพของทั้งสองออกจากเรือนจำผ่านทางประตูแดงแล้วนำโลงศพไปเก็บที่โกดังเก็บศพของวัดบางแพรกใต้เพื่อให้ญาติมารับศพต่อไป โดยศพของเล่าฝั่นถูกเก็บไว้ในช่องเก็บศพช่องที่ 16 ส่วนศพของชาญถูกเก็บไว้ในช่องเก็บศพช่องที่ 17 ในระหว่างนำโลงศพออกจากประตูผีมายังโกดังเก็บศพ ได้มีประชาชนจำนวนมากที่ทราบข่าวมามุงดู และมีเลือดหยดออกจากโลงศพตลอดทาง

นอกจากนี้ในเวลา 17.04 น. ของวันเดียวกันเรือนจำกลางขวางได้ประหารชีวิตวิเชียร ชูทอง อายุ 25 ปี โจรและมือปืนรับจ้างที่ก่อคดีหลายคดีในจังหวัดพังงา โดยเขาถูกศาลมณฑลทหารบกที่ 5 (ศาลจังหวัดพังงา) ตัดสินประหารชีวิตในความผิดฐานฆาตกรรมผู้ใหญ่บ้าน และฉุดภรรยาของผู้ใหญ่บ้านมาข่มขืนที่หน้าบ้าน ในขณะที่ลูก ๆ ของผู้ใหญ่บ้านยังอยู่ในบ้าน โดยคดีเกิดที่ตำบลนบปริง อำเภอเมืองพังงา เมื่อเดือนกุมภาพันธ์ พ.ศ. 2520 

สาเหตุที่วิเชียรถูกประหารชีวิตในช่วงเย็น และเล่าฝั่นกับชาญถูกประหารชีวิตในช่วงเช้า เนื่องจากวิเชียรเป็นนักโทษเด็ดขาดที่ถูกศาลตัดสิน เขาจึงถูกประหารชีวิตตามระเบียบของราชฑัณฑ์ที่กำหนดให้ดำเนินการประหารชีวิตในช่วงเวลาเย็น ส่วนเล่าฝั่นกับชาญถูกลงโทษประหารชีวิตตามคำสั่งนายกรัฐมนตรี การประหารชีวิตจะเกิดขึ้นอย่างรวดเร็วหลังจากออกประกาศคำสั่ง โดยทางเรือนจำกลางบางขวาง และตำรวจกองปราบปราบออกคำสั่งให้เจ้าหน้าที่เตรียมพร้อม ตั้งแต่ช่วงกลางคืนของวันที่ 2 พฤศจิกายน หลังจากคณะปฎิวัติออกประกาศคำสั่งประหารชีวิต

## ดูเพิ่ม
* โทษประหารชีวิตในประเทศไทย
* รายชื่อบุคคลที่ถูกประหารชีวิตด้วยการยิงเป้าในประเทศไทยตั้งแต่ พ.ศ. 2478-2530
* สามเหลี่ยมทองคำ (เอเชียตะวันออกเฉียงใต้)
* ขุนส่า
* หน่อคำ อดีตลูกน้องขุนส่าที่ถูกทางการจีนประหารชีวิตที่คุนหมิงในความผิดฐานก่อเหตุสังหารหมู่ลูกเรือชาวจีนบนแม่น้ำโขงเมื่อปี พ.ศ. 2554

## อ้างอิง

## บรรณานุกรม
* 

## แหล่งข้อมูลอื่น
*หนังสือรวมคำสั่งคณะปฏิวัติฯ โดยกองวิชาการ กรมการปกครอง (คำสั่งควบคุมตัวจนกว่าสอบสวนเสร็จหน้าที่ 89,คำสั่งประหารชีวิตเล่าฝั่น,ชาญ และเล่าซู หน้าที่ 90กับ 91)

หมวดหมู่:นักค้ายาเสพติด
หมวดหมู่:อาชญากรชาวไทย
หมวดหมู่:ชาวไทยที่ถูกประหารชีวิต
หมวดหมู่:ผู้ถูกประหารชีวิตในประเทศไทย
หมวดหมู่:ผู้ถูกประหารชีวิตด้วยอาวุธปืน
หมวดหมู่:บุคคลจากอำเภอแม่สาย
หมวดหมู่:ชาวไทยเชื้อสายจีน
หมวดหมู่:มุสลิมชาวไทย
หมวดหมู่:ผู้ถูกประหารชีวิตในประเทศไทย